三十八年，開四庫全書館，大學士劉統勳舉昀及郎中陸錫熊為總纂。從《永樂大典》中搜輯散逸，盡讀諸行省所進書，論次為提要上之，擢侍讀。上覆命輯簡明書目。坐子汝傳積逋被訟，下吏議，上寬之。旋遷翰林院侍讀學士。建文淵閣藏書，命充直閣事。累遷兵部侍郎。《四庫全書》成，表上。上曰：「表必出昀手！」命加賚。遷左都御史。再遷禮部尚書。復為左都御史。